title: 2008/211/ЕО: Решение на Съвета от 18 февруари 2008 година относно принципите, приоритетите и условията, които се съдържат в Европейското партньорство с Босна и Херцеговина и за отмяна на Решение 2006/55/ЕО

text:
               19.3.2008

               BG

               Официален вестник на Европейския съюз

               L 80/18

      РЕШЕНИЕ НА СЪВЕТА

   от 18 февруари 2008 година
   относно принципите, приоритетите и условията, които се съдържат в Европейското партньорство с Босна и Херцеговина и за отмяна на Решение 2006/55/ЕО
   (2008/211/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид изменения Регламент (ЕО) № 533/2004 на Съвета от 22 март 2004 г. за установяване на партньорства в рамките на процеса на стабилизиране и асоцииране (1), и по-специално член 2 от него,
   като взе предвид предложението на Комисията,
   като има предвид, че:

               (1)

               Проведеният в Солун на 19 и 20 юни 2003 г. Европейски съвет одобри въвеждането на европейските партньорства като средство за осъществяване на европейската перспектива на държавите от Западните Балкани.

               (2)

               Регламент (ЕО) № 533/2004 предвижда Съветът да взема решения относно принципите, приоритетите и условията, които да се съдържат в партньорствата, както и относно всякакви последващи промени. Той също предвижда, че следващият етап от европейските партньорства ще бъде осигурен чрез механизмите, установени в рамките на процеса на стабилизиране и асоцииране, и най-вече чрез годишни доклади за напредъка.

               (3)

               На 30 януари 2006 г. Съветът прие второто Европейско партньорство с Босна и Херцеговина (2).

               (4)

               В документа на Комисията относно стратегията за разширяване и основните предизвикателства за 2006—2007 г. се посочва, че партньорствата ще бъдат актуализирани в края на 2007 г.

               (5)

               На 17 юли 2006 г. Съветът прие Регламент (ЕО) № 1085/2006 (3) за създаване на Инструмент за предприсъединителна помощ (ИПП), с който се подновява рамката за финансова помощ за държавите в процес на предприсъединяване.

               (6)

               Следователно е уместно да се приеме ревизирано европейско партньорство, актуализиращо настоящото партньорство, с цел да се формулират обновени приоритети за по-нататъшна работа въз основа на заключенията на Доклада от 2007 г. за напредъка на Босна и Херцеговина в подготовката за по-нататъшна интеграция към Европейския съюз.

               (7)

               За да подготвят по-нататъшната интеграция към Европейския съюз, компетентните органи в Босна и Херцеговина следва да разработят план с график и специфични мерки в отговор на приоритетите на настоящото европейско партньорство.

               (8)

               Следователно Решение 2006/55/ЕО следва да бъде отменено,

         РЕШИ:
   Член 1
   Принципите, приоритетите и условията на Европейското партньорство с Босна и Херцеговина са установени в приложението.
   Член 2
   Изпълнението на европейското партньорство се разглежда посредством механизмите, установени в рамките на процеса на стабилизиране и асоцииране, и най-вече чрез годишни доклади за напредъка, които се представят от Комисията.
   Член 3
   Решение 2006/55/ЕО се отменя.
   Член 4
   Настоящото решение влиза в сила на третия ден след публикуването му в Официален вестник на Европейския съюз.

      Съставено в Брюксел на 18 февруари 2008 година.

            За Съвета

            Председател

         D. RUPEL

      (1)  ОВ L 86, 24.3.2004 г., стр. 1. Регламент, изменен с Регламент (EО) № 269/2006 (ОВ L 47, 17.2.2006 г., стр. 7).

      (2)  Решение 2006/55/EО на Съвета от 30 януари 2006 г. относно принципите, приоритетите и условията на Европейското партньорство с Босна и Херцеговина и за отмяна на Решение 2004/515/ЕО (ОВ L 35, 7.2.2006 г., стр. 19).

      (3)  ОВ L 210, 31.7.2006 г., стр. 82.

      ПРИЛОЖЕНИЕ
      ЕВРОПЕЙСКО ПАРТНЬОРСТВО С БОСНА И ХЕРЦЕГОВИНА 2007 Г.
      1.   ВЪВЕДЕНИЕ
      Европейският съвет одобри въвеждането на европейски партньорства като средство за реализиране на европейската перспектива на страните от Западните Балкани. Предложеното ревизирано партньорство актуализира второто партньорство въз основа на заключенията от Доклада на Комисията за напредъка на Босна и Херцеговина от 2007 г. То посочва настоящи и нови приоритети за действие. Новите приоритети са съобразени с конкретните нужди и степента на подготовка на страната и при необходимост ще бъдат актуализирани. Очаква се Босна и Херцеговина да разработи план, който включва график и специфични мерки с цел изпълнение на приоритетите на европейското партньорство. Партньорството предвижда също насоки за финансова помощ за страната.
      2.   ПРИНЦИПИ
      Процесът на стабилизиране и асоцииране продължава да бъде рамката за европейския курс на страните от Западните Балкани по пътя към тяхното бъдещо присъединяване. Приоритетите за Босна и Херцеговина са свързани с нейния капацитет да изпълни критериите, определени от Европейския съвет в Копенхаген от 1993 г., и условията, предвидени в процеса на стабилизиране и асоцииране, по-специално условията, определени от Съвета в неговите заключения от 29 април 1997 г. и 21—22 юни 1999 г., в заключителната декларация от срещата на върха в Загреб от 24 ноември 2000 г. и в Програмата от Солун.
      3.   ПРИОРИТЕТИ
      Приоритетите, изброени в настоящото европейско партньорство, са подбрани въз основа на това, че е реалистично да се очаква от Босна и Херцеговина да ги изпълни или да постигне съществен напредък по тях през следващите няколко години. Прави се разграничение между краткосрочни приоритети, които се очаква да бъдат изпълнени в рамките на една до две години, и средносрочни приоритети, които се очаква да бъдат изпълнени в рамките на три до четири години. Приоритетите се отнасят както до законодателството, така и до неговото прилагане.
      Предвид необходимостта да се определят приоритети, следва да се отбележи, че пред Босна и Херцеговина определено стоят и други задачи за изпълнение, които могат да се превърнат в приоритети в следващо партньорство, като се отчита и бъдещият напредък на Босна и Херцеговина.
      Сред краткосрочните приоритети бяха откроени ключовите приоритети, които са групирани в началото на списъка. Редът на изброяване на тези ключови приоритети не отразява степента на тяхната значимост.
      3.1.   КРАТКОСРОЧНИ ПРИОРИТЕТИ
      Ключови приоритети

                  —

                  Приемане и започване на прилагането на законодателство за реформа в полицията на държавно равнище и на равнище автономни единици в съответствие с трите принципа на ЕС.

                  —

                  Оказване на пълно сътрудничество на Международния наказателен трибунал за бивша Югославия (МНТБЮ), включително чрез активно участие в задържането на всички обвинени от МНТБЮ лица, които са на свобода.

                  —

                  Приемане на необходимото законодателство за публичното радиоразпръскване на равнище Федерация Босна и Херцеговина. Провеждане на реформи в областта на публичното радиоразпръскване.

                  —

                  Изпълнение на стратегията за реформа на публичната администрация от 2006 г. и гарантиране, че министерствата и институциите на държавно равнище разполагат с достатъчно финансиране, функционално и подходящо оборудване, особено по отношение на сграден фонд и персонал.

                  —

                  Укрепване на административния капацитет в подготовка за изпълнението на ангажиментите по Споразумението за стабилизиране и асоцииране (САА) и Временното споразумение (ВС).

                  —

                  Продължаване на усилията за постигане на помирение между гражданите на страните в региона и активизиране на усилията за намиране на окончателни решения на неуредените двустранни въпроси, по-специално граничните въпроси.

                  —

                  Постигане на съществен напредък в създаването на единно икономическо пространство в Босна и Херцеговина, което да подкрепя свободното движение на стоки, капитали, услуги и хора.

                  —

                  Намаляване на структурната закостенялост, която нарушава функционирането на пазара на труда, по-специално данъчното облагане на труда, равнищата на социалните плащания и механизмите за определяне на заплащането, с цел да се повишат трудовото участие и заетостта.

                  —

                  Предприемане на мерки за постигане на по-функционални и по-устойчиви институционални структури и по-добро спазване на правата на човека и основните свободи, включително при необходимост чрез договаряне и приемане на промени в конституцията на Босна и Херцеговина.

            Политически критерии
      Демокрация и правова държава
      Конституция/управление

                  —

                  Предприемане на допълнителни стъпки за обезпечаване на парламента на Босна и Херцеговина с достатъчно технически ресурси и персонал.

                  —

                  Осигуряване на структурирана и институционализирана координация между държавата и автономните единици чрез установяване на функциониращи механизми за политическа, законодателна и техническа координация между тях.

                  —

                  Осигуряване на надлежни последващи мерки въз основа на докладите на върховните одитни институции в Босна и Херцеговина срещу лицата, отговорни за нарушения.

            Парламент/избори

                  —

                  Изменение на избирателното законодателство относно членовете на председателството на Босна и Херцеговина и делегатите в Камарата на народа, за да се гарантира пълно спазване на Европейската конвенция за защита на правата на човека и на ангажиментите след присъединяването към Съвета на Европа.

            Публична администрация

                  —

                  Осигуряване на Службата към координатора на публичната администрация на необходимите човешки и материални ресурси за изпълнение на нейната дейност.

                  —

                  Допълнително усъвършенстване на процедурите на подбор, които да се основават на обективни критерии, които отчитат заслугите, като се гарантира прозрачност и своевременно назначаване на достатъчно квалифицирани държавни служители.

                  —

                  Хармонизиране на законодателството за държавния служител, с цел да се изгради отговорна и ефективна държавна администрация, основана на критерии за професионално развитие.

                  —

                  Завършване на обединяването на държавния омбудсман и омбудсманите на автономните единици и осигуряване на необходимите ресурси за правилното функциониране на службата на омбудсмана на държавно равнище.

            Съдебна система

                  —

                  Засилване на независимостта и отчетността на съдебната система и подобряване на нейната ефективност, включително чрез наваксване на изоставането в съдопроизводството.

                  —

                  Приемане и привеждане в изпълнение на стратегия за развитие на съдебната система.

                  —

                  Осигуряване на подходящо обучение на магистратите, по-специално по отношение на законодателството за правата на човека и по въпроси, свързани с прилагането на Споразумението за стабилизиране и асоцииране.

            Антикорупционна политика

                  —

                  Приемане и прилагане на подробен план за действие срещу корупцията, който да се основава на националната антикорупционна стратегия.

                  —

                  Изпълнение на препоръките на Групата държави срещу корупцията (GRECO) и на задълженията, които произтичат от международните конвенции относно корупцията.

                  —

                  Енергично съдебно преследване на корупцията и възприемане на политика на нулева толерантност по отношение на корупцията.

                  —

                  Осигуряване на правилното прилагане на закона относно конфликтите на интереси.

            Права на човека и защита на малцинствата

                  —

                  Премахване на разпоредбите относно смъртното наказание от конституцията на Република Сръбска.

                  —

                  Подобряване на прилагането на международните конвенции, ратифицирани от Босна и Херцеговина, включително на изискванията за докладване.

                  —

                  Подобряване на достъпа до правосъдие.

                  —

                  Засилване на защитата на правата на жените и децата.

                  —

                  Постигане на съгласие за цялостна реформа на местата за лишаване от свобода и осигуряване на изграждането на затвор на държавно равнище.

                  —

                  Допълнително усъвършенстване на правната рамка по отношение на малцинствата, така че тя напълно да отговаря на изискванията на Рамковата конвенция на Съвета на Европа за националните малцинства и осигуряване на нейното прилагане навсякъде в Босна и Херцеговина.

                  —

                  Гарантиране на правилното функциониране на Съвета за националните малцинства на Босна и Херцеговина и на съответните структури на равнище отделна единица.

                  —

                  Разработване и изпълнение на всички секторни планове за действие по националната стратегия за ромите като част от цялостна стратегия за намаляване на бедността и за социално включване.

                  —

                  Продължаване на деинституционализацията, на предоставянето на услуги по места и на помощ на зависимите лица, включително в областта на психичното здраве.

            Регионални въпроси и международни задължения

                  —

                  Принос за засилване на регионалното сътрудничество, помирението и добросъседските отношения, включително чрез насърчаване на прехода от Пакта за стабилност към регионално изградена рамка за сътрудничество и чрез ефективно прилагане на Централноевропейското споразумение за свободна търговия (ЦЕФТА).

                  —

                  Засилване на сътрудничеството със съседни държави, най-вече по отношение на трансграничното сътрудничество, борбата с организираната престъпност, трафика и контрабандата, съдебното сътрудничеството и управлението на границите.

                  —

                  Принос за решаването на неуредените гранични въпроси със съседни държави.

                  —

                  Гарантиране, че фондът за завърналите се бежанци е достатъчно финансиран и е напълно оперативен; принос за пълното прилагане на Декларацията от Сараево; завършване на процеса по завръщане на бежанци и постигане на значителен напредък по отношение на тяхната икономическа и социална интеграция.

            Икономически критерии

                  —

                  Укрепване на макроикономическата стабилност чрез гарантиране на устойчива фискална позиция и използване на инструменти на политиката за надзор с цел запазване на финансовата стабилност в светлината на бързото развитие на финансовото посредничество.

                  —

                  Ускоряване на процеса на приватизация с цел 5—10 % от капитала, който е публична собственост, да се прехвърли към частния сектор, като Федерацията се стреми да достигне горната граница.

                  —

                  Разработване на механизми за данъчен контрол, основани на данъчни правила и институционално сътрудничество, които насърчават фискалната дисциплина в рамките на автономните единици и между единиците и държавните институции; осигуряване на подходяща среда за институционално сътрудничество в рамките на правилно функциониращ Национален фискален съвет.

                  —

                  Завършване на съвместяването на вътрешните искове със способността за възстановяване на бюджета и постигане на устойчива тенденция за намаляване на държавния дълг.

                  —

                  Подобряване на корпоративното управление чрез постигане на значителен напредък в преструктурирането и ликвидацията на губещите предприятия, които са публична собственост.

                  —

                  Гарантиране на правилно функциониране на търговските съдилища, и по-специално увеличаване на капацитета на съдилищата за по-ефективно провеждане на процедурите по корпоративна несъстоятелност/ликвидация.

                  —

                  Засилване на правната сигурност за местните и чуждестранните икономически оператори и подобряване на бизнес климата.

            Европейски стандарти
      Вътрешен пазар
      Свободно движение на стоки

                  —

                  Усъвършенстване и прилагане на правната рамка за стандартизация, метрология, акредитация и сертификация на продуктите с оглед привеждането ѝ в съответствие със стандартите и най-добрите практики на ЕС; продължаване на сближаването на техническите разпоредби с тези от достиженията на правото на Общността; увеличаване на капацитета на инфраструктурата и институциите за контрол на качеството, както и създаване на правна основа за процедурите за оценка на съответствието.

                  —

                  Гарантиране на постоянен напредък в приемането на европейските стандарти.

                  —

                  Създаване на механизъм за вътрешно консултиране и уведомяване относно нови технически разпоредби преди приемане на мерки, които оказват влияние върху търговията.

                  —

                  Гарантиране на напълно работеща агенция за надзор на пазара, която да продължава да предприема стъпки за изграждане на структура за надзор на пазара, съответстваща на изискванията на достиженията на правото на Общността в областта на свободното движение на стоки.

                  —

                  Приемане на държавно законодателство относно фармацевтичните и медицинските устройства и създаване на държавна фармацевтична агенция.

            Движение на хора, услуги и право на установяване

                  —

                  Привеждане на банковия надзор на държавно равнище (заедно със спомагателните надзорни дейности) и гарантиране на ефективното функциониране на този надзорен орган в съответствие с Базелските основни принципи за ефективен банков надзор.

                  —

                  Приемане на законодателство на държавно равнище относно задълженията.

                  —

                  Осигуряване на правилно функциониране на застрахователната агенция на Босна и Херцеговина, която гарантира съществуването на единен вътрешен застрахователен пазар.

                  —

                  Създаване на съгласувана законодателна и нормативна рамка за капиталовите пазари, за да се гарантира съществуването на единно икономическо пространство, както и създаване на подходяща институционална рамка за координация на законодателството и политиките по отношение на капиталовите пазари.

            Свободно движение на капитали

                  —

                  Допълнителен напредък в премахването на ограниченията относно задграничните трансфери на капитали.

            Митници и данъчно облагане

                  —

                  Продължаване на процеса на сближаване на митническото и данъчното законодателство и процедури с достиженията на правото на Общността, както и гарантиране на своевременно актуализиране на митническата тарифа на Босна и Херцеговина въз основа на най-новата Комбинирана номенклатура.

                  —

                  Гарантиране на съответствие на правната рамка за свободни зони със стандартите на ЕС и на подходящ надзор на свободните зони.

                  —

                  Гарантиране на правилно прилагане на правилата за произход, включително и за диагонална кумулация

                  —

                  Прилагане на правилата за митническо остойностяване в съответствие с международните стандарти и практики.

                  —

                  Премахване на данъците, които имат равностоен на мита ефект (митнически такси за обработка на митнически декларации).

                  —

                  Допълнително подобряване на административния капацитет за прилагане на митническото и данъчното законодателство и за борба срещу корупцията, трансграничната престъпност и укриването на данъчни задължения.

                  —

                  Договаряне на постоянна формула за разпределяне на постъпленията от косвени данъци между държавата, автономните единици и областта Бръчко.

                  —

                  Спазване на принципите на Кодекса за поведение при корпоративно данъчно облагане, като се гарантира, че новите данъчни мерки са в съответствие с тези принципи.

            Конкуренция

                  —

                  Подобряване на съществуващото антитръстово законодателство в съответствие с изискванията на Споразумението за стабилизиране и асоцииране и укрепване на административния капацитет на Съвета по конкуренция.

                  —

                  Ускоряване на подготовката в областта на държавните помощи, най-вече чрез приемане на необходимото законодателство, чрез създаване на оперативно независим надзорен орган за държавните помощи и чрез гарантиране на прозрачността на всички предоставени помощи в Босна и Херцеговина.

            Обществени поръчки

                  —

                  Гарантиране на правилното функциониране на единната система за обществени поръчки и прилагане на законодателството и процедурите в областта на обществените поръчки. Продължаване на процеса на развитие на административния капацитет.

            Право на интелектуална собственост

                  —

                  Превръщане на Института за интелектуална собственост в напълно работеща структура, така че да може да изпълнява ефективно задачите си и да прилага и привежда в действие съществуващата правна рамка.

                  —

                  Изготвяне на план за действие за изграждане на необходимия капацитет за въвеждане и прилагане на законодателство в областта на интелектуалната собственост, като се обръща специално внимание върху необходимостта от специализирано обучение за правоприлагащите органи, съдиите, прокурорите и митническите служители.

                  —

                  Подобряване на сътрудничеството между правоприлагащите органи и между всички заинтересовани страни с цел да се засили прилагането и да се положи началото на разработването на кампании за повишаване на осведомеността.

            Заетост и социална политика

                  —

                  Допълнително разработване на политики за социално включване и социална закрила.

                  —

                  Разработване на механизми за социален диалог.

                  —

                  Полагане на допълнителни усилия за подобряване на положението на хората с увреждания.

                  —

                  Изграждане на подходящи административни структури и капацитет в областта на здравеопазването и защитата на потребителите.

            Образование и научни изследвания

                  —

                  Прилагане на държавния закон за висшето образование, който подготвя условията за прилагане на основните елементи от Болонския процес и Лисабонската конвенция за признаване.

                  —

                  Разрешаване на проблема с фрагментацията на образователната система и застъпването на функции между различните организационни равнища. Засилване на процеса на разработване на политики и стратегическо планиране с цел повишаване качеството на образованието.

                  —

                  Предприемане на мерки за предотвратяване на сегрегацията на деца по етнически признак в училище.

                  —

                  Подписване и ратифициране на Конвенцията на ЮНЕСКО за опазване и насърчаване на многообразието от форми на културно изразяване.

                  —

                  Полагане на началото на изработването на интегрирана научноизследователска политика.

            Въпроси, свързани със СТО

                  —

                  Продължаване на реформите, които са необходими за спазване на правилата и задълженията на СТО и на работата по присъединяване към СТО.

            Секторни политики
      Промишленост, малки и средни предприятия (МСП)

                  —

                  Създаване на съгласувана правна и институционална рамка за МСП с цел правилно прилагане на Хартата за МСП.

                  —

                  Приемане на предложената стратегия за МСП, обхващаща цялата страна, и изграждане на изисквания минимален капацитет на държавно равнище за гарантиране на съгласувана и координирана политика за МСП в цялата страна, включително национална агенция за МСП и форум за диалог и консултации с МСП.

                  —

                  Разработване на цялостна промишлена политика.

            Селско стопанство и рибарство

                  —

                  Приемане на закон за селското стопанство, храните и развитието на селските райони, както и осигуряване на подходяща правна рамка за хармонизирано прилагане на политиките за селското стопанско, храните и развитието на селските райони. Разработване на цялостна селскостопанска стратегия на държавно равнище.

                  —

                  Укрепване на административния капацитет на държавно равнище по отношение на селското стопанство, храните и развитието на селските райони, с цел ефективно да се координира прилагането на пазарната политика и на политиката за развитие на селските райони в цялата страна. Работа за създаване на министерство на селското стопанство, храните и развитието на селските райони на държавно равнище, което да разполага с достатъчно ресурси за изпълнение на своите задачи.

                  —

                  Приемане на законодателство, което да съответства на европейските стандарти за безопасност на храните и на тези във ветеринарния и фитосанитарния сектор, както и начало на прилагането му.

                  —

                  Увеличаване на капацитета на лабораториите и институциите, които се занимават с контрол на безопасността на храните, с ветеринарен и фитосанитарен контрол; създаване на референтни лаборатории и разработване на процедури за вземане на проби в съответствие с изискванията на ЕС.

                  —

                  Усъвършенстване на системата за идентификация и регистриране на движението на едрия рогат добитък, както и начало на процеса на идентификация и регистриране на движението на свине, овце и кози.

            Околна среда

                  —

                  Приемане на държавен закон за околната среда, с цел създаване на рамка за хармонизирана защита на околната среда на национално равнище.

                  —

                  Продължаване на прилагането на законодателството за оценка на въздействието върху околната среда.

                  —

                  Ратифициране и начало на прилагането на съответните международни конвенции, включително Конвенцията от Орхус (Aarhus) и Конвенцията от Еспоо (Espoo).

                  —

                  Създаване и осигуряване на правилното функциониране на Държавната агенция по околна среда.

                  —

                  Допълнително укрепване на административния капацитет на институциите, работещи в областта на околната среда, по-специално тези на държавно равнище, както и подобряване на комуникацията и координацията между тези институции.

            Енергетика

                  —

                  Изпълнение на задълженията, които произтичат от Договора за енергийната общност, считано от 1 юли 2007 г., по отношение на пълното прилагане на достиженията на правото на Общността в областта на вътрешния пазар на газ и електроенергия и на трансграничния обмен на електроенергия.

                  —

                  Разработване и приемане на цялостна енергийна стратегия.

            Транспортна политика

                  —

                  Продължаване на процеса по прилагане на изискванията на Меморандума за разбирателство за развитие на основна регионална транспортна мрежа в Югоизточна Европа, включително допълнението за железопътно транспортно пространство в Югоизточна Европа. Координиране и консолидиране на планирането на транспортна инфраструктура на държавно равнище и на равнище автономни единици, с цел да се съгласува степенуването по важност на транспортните проекти по трасетата на основната регионална транспортна мрежа в Югоизточна Европа

                  —

                  Сближаване с достиженията на правото на Общността в областта на автомобилния транспорт (технически стандарти и стандарти за безопасност, социални правила и достъп до пазара).

                  —

                  Пълно прилагане на държавния закон за железопътния транспорт. Изготвяне на становище на железопътната мрежа за открит достъп до използването на инфраструктурата.

                  —

                  Изпълнение на ангажиментите, поети в първата преходна фаза на Споразумението за Общоевропейско авиационно пространство, включително прилагане на съответното законодателство в областта на авиацията.

            Информационно общество и медии

                  —

                  Приемане на закон за Агенцията за информационно общество и създаване на такава агенция.

                  —

                  Въвеждане и прилагане на разпоредби за телекомуникациите/електронните комуникации, с цел установяването на напълно либерализиран и конкурентен пазар. Въвеждане на необходимите мерки за защита на конкуренцията на пазара.

                  —

                  Запазване на независимото положение на Агенцията за регулиране на комуникациите. Укрепване на нейния административен капацитет.

            Финансов контрол

                  —

                  Разработване и приемане на стратегия за вътрешен контрол на публичните финанси.

                  —

                  Приемане и прилагане на законодателство относно вътрешен контрол и одит в публичния сектор.

            Статистика

                  —

                  Прилагане на споразумението между автономните единици, които участват в статистическата система, за подобряване на работата на Централната статистическа агенция в Босна и Херцеговина и подобряване на обхвата и качеството на статистиката, по-специално на държавно равнище.

                  —

                  Подобряване на събирането и обработката на статистически данни от селското стопанство, в съответствие със стандартите и методологията на ЕС.

                  —

                  Подобряване на качеството и обхвата на статистиката за консолидираните държавни сметки.

                  —

                  Създаване на законодателна рамка, необходима за извършване на преброяване на населението. Постигане на съгласие относно целева дата на преброяването и начало на подготовката за неговото провеждане.

            Правосъдие, свобода и сигурност
      Визи, граничен контрол, убежище и миграция

                  —

                  Осигуряване на достатъчен персонал за звеното по миграция към Министерството на сигурността, както и подходящи помещения, оборудване, персонал и обучение за отдела по въпросите на чужденците.

                  —

                  Приемане на стратегия относно миграцията на държавно равнище и на нов закон за движението и пребиваването на чужденците.

                  —

                  Прилагане на Споразумението между Европейската общност и Босна и Херцеговина за обратно приемане и договаряне на споразумения за обратно приемане със страните по произход на транзитно преминаващи мигранти.

                  —

                  Гарантиране на съответствието на центровете за прием с международните стандарти и поемане изцяло на тяхното финансиране и управление.

                  —

                  Приемане и прилагане на преработена национална стратегия за интегрирано управление на границите, основаваща се на насоките за интегрирано управление на границите за Западните Балкани, както и приемане и прилагане на съответния национален план за действие.

                  —

                  Допълнително подобряване на гранично-пропускателните пунктове.

            Изпиране на пари

                  —

                  Осигуряване на необходимия персонал за звеното за финансово разузнаване.

                  —

                  Допълнително усъвършенстване на законодателството срещу изпирането на пари, включително неговото въвеждане и прилагане.

            Наркотици

                  —

                  Разработване на политика за борба с наркотиците на държавно равнище в съответствие с европейските стандарти.

                  —

                  Гарантиране на напълно работещо бюро за наркотичните вещества на държавно равнище.

            Полиция

                  —

                  Допълнително укрепване на Държавната агенция за разследване и защита, най-вече чрез приключване на набирането на нейния персонал.

            Борба с организираната престъпност и тероризма

                  —

                  Изготвяне и прилагане на всички планове за действие, предвидени в националната стратегия за борба с организираната престъпност.

                  —

                  Актуализиране и прилагане на националния план за действие за борба с трафика на хора.

                  —

                  Ратифициране на Конвенцията на Съвета на Европа за действие срещу трафика на хора.

                  —

                  Засилване на борбата срещу организираната престъпност и на международното сътрудничество с правоприлагащи органи.

                  —

                  Предприемане на допълнителни мерки за защита на жертвите на трафик и гарантиране на подходящо прилагане на законодателството за защита на свидетелите.

                  —

                  Увеличаване на капацитета на Държавната агенция за разследване и защита за борба с тероризма и засилване на международното сътрудничество в тази област, включително чрез надлежното прилагане на международни конвенции.

            Защита на личните данни

                  —

                  Създаване на независим надзорен орган (агенция за защита на личните данни) с достатъчно правомощия и финансови и човешки ресурси.

            3.2.   СРЕДНОСРОЧНИ ПРИОРИТЕТИ
      Политически критерии
      Демокрация и правова държава
      Конституция/управление

                  —

                  Продължаване на процеса за договаряне и приемане на изменения в конституцията на Босна и Херцеговина, които ще допринесат за създаването на по-функционални и фискално устойчиви институционални структури, за по-доброто спазване на човешките и основните права и ще подкрепят на процеса на европейска интеграция.

                  —

                  Гарантиране на постоянен напредък в поемането на пълна национална отговорност за разработването на политики и вземането на решения.

            Публична администрация

                  —

                  Провеждане на реформата в публичната администрация и гарантиране на нейната устойчивост. Увеличаване на капацитета за постепенно хармонизиране на законодателството с достиженията на правото на Общността и за прилагането им.

            Съдебна система

                  —

                  Прилагане на стратегията за развитие на съдебната система, консолидиране на независима, надеждна и ефективна съдебната власт, която гарантира върховенството на закона, равния достъп на гражданите до правосъдие и обезпечаването на съдилищата с техническо оборудване и финансови средства за ефективно и правомерно съдопроизводство.

            Права на човека и защита на малцинствата

                  —

                  Гарантиране, че националното законодателство е напълно съвместимо с Европейската конвенция за правата на човека.

                  —

                  Гарантиране на защитата на малцинствата в съответствие със стандартите на ЕС и международните стандарти; пълно прилагане на националната стратегия за ромите и нейните секторни планове за действие; разработване на данни, които могат да послужат като солидна основа за насърчаване на допълнителното разработване на стратегии за социално включване, планове за действие и тяхната оценка.

            Регионални въпроси и международни задължения

                  —

                  Допълнително насърчаване на регионалния диалог, стабилността, добросъседството и сътрудничеството.

                  —

                  Привеждане на споразумението със САЩ относно условията за предаване на лица на Международния наказателен съд в съответствие с ръководните принципи на ЕС, приети от Европейския съвет през септември 2002 г.

            Икономически критерии

                  —

                  Подобряване на качеството на публичните финанси чрез намаляване дела на публичните разходи спрямо БВП, чрез преструктуриране на разходите към категории, допринасящи за растежа, и чрез укрепване на капацитета за планиране на икономическата политика.

                  —

                  Завършване на процеса на приватизация и ликвидиране на останалите губещи предприятия, които са публична собственост и не могат да бъдат продадени.

                  —

                  Подобряване на участието в официалната икономика чрез намаляване ставките на социалните вноски, чрез реформиране на пенсионната система и улесняване на мобилността на работната ръка в страната.

                  —

                  Активизиране на преструктурирането на мрежовите промишлености, за да се отворят пазарите на електроенергия, природен газ и телекомуникации към нови доставчици в оглед на по-голяма конкуренция и по-ефективно разпределение на ресурсите.

                  —

                  Продължаване на реформите при процедури на регистриране на собственост, прилагане на договори, процедури по несъстоятелност, регистрация, данъчно облагане и лицензиране на предприятия, за да се подобри бизнес климата и да се насърчи предприемачеството. Отстраняване на припокриващи се разпоредби, наложени от различни управленски равнища, и на двойното данъчно облагане на предприятията, което възниква между автономните единици.

            Европейски стандарти
      Вътрешен пазар
      Свободно движение на стоки

                  —

                  Продължаване на изграждането на инфраструктура за контрол на качеството, заедно със сближаване на законодателството в областта на стандартите, сертифицирането, метрологията, акредитацията и оценката на съответствието с достиженията на правото на Общността, както и транспониране на директивите по новия глобален подход и по стария подход.

                  —

                  Постигане на допълнителен напредък в приемането на европейски стандарти и ускоряване на усилията за пълноправно членство в Европейския комитет по стандартизация, в Европейския комитет по електротехническа стандартизация и в Европейския институт по телекомуникационни стандарти.

                  —

                  Създаване на система за надзор на пазара, съответстваща на европейските стандарти.

            Митници и данъчно облагане

                  —

                  Гарантиране на непрекъснато сближаване на митническото и данъчно законодателство с достиженията на правото на Общността и допълнително увеличаване на административния капацитет за прилагане на това законодателство, за борба с корупцията, трансграничната престъпност и укриването на данъчни задължения.

                  —

                  Увеличаване на прозрачността и обмена на информация в региона и с ЕС, с цел да се улесни прилагането на мерки за предотвратяване избягването на данъчно облагане или укриването на данъци.

            Конкуренция

                  —

                  Прилагане на законодателство за държавните помощи и гарантиране на ефективното функциониране на органа за надзор на държавните помощи.

                  —

                  Изработване на пълен регистър на държавните помощи.

            Обществени поръчки

                  —

                  Гарантиране, че правната рамка относно обществените поръчки е съвместима с достиженията на правото на Общността и процедурите за обществените поръчки се прилагат правилно.

            Заетост и социална политика

                  —

                  В областта на психичното здраве, разработване на обществени услуги по места като алтернатива на институционализирането, като се отчита отпускането на достатъчно финансови средства за психично-здравна помощ.

            Образование и научни изследвания

                  —

                  Предприемане на мерки за подобряване на образователната система, включително началното образование, както и за създаване на модерна система за професионално образование и обучение.

                  —

                  Насърчаване на регионалното сътрудничество в областта на висшето образование.

            Статистика

                  —

                  Разработване на надеждна икономическа статистика и изграждане на институционален капацитет за изработване и публикуване на основни статистически данни, хармонизирани с европейските стандарти, по-специално в областта на националните сметки, селското стопанство, макроикономиката, предприятията, социалната сфера, включително образованието, здравеопазването и работната сила.

                  —

                  Извършване на преброяване на населението.

            Секторни политики
      Промишленост, малки и средни предприятия (МСП)

                  —

                  Гарантиране на прилагането на Хартата за МСП.

                  —

                  Гарантиране на изпълнението на промишлената политика.

            Селско стопанство и рибарство

                  —

                  Прилагане на цялостна селскостопанска стратегия на държавно равнище в цялата страна.

                  —

                  Допълнително укрепване на капацитета на държавно равнище за координация и хармонизиране на политиките за селското стопанско, храните и развитието на селските райони, укрепване на механизмите за изпълнение, както и допълнително сближаване с достиженията на правото на Общността.

                  —

                  Продължаване на процеса на приемане на съобразено законодателство за безопасност на храните и във ветеринарния и фитосанитарния сектор, както и разработване на ефективна система за контрол.

                  —

                  Оценяване на съответствието на предприятията от селското стопанство и хранително-вкусовата промишленост с изискванията на ЕС, подготовка и начало на изпълнението на програма за тяхната модернизация.

            Околна среда

                  —

                  Продължаване на работата по постепенното транспониране на достиженията на правото на Общността, като се обърне особено внимание на управлението на отпадъците, качеството на водите и въздуха, опазването на природата, комплексното предотвратяване и контрол на замърсяването.

                  —

                  Прилагане на стратегически планове, включително инвестиционни стратегии, увеличаване на инвестициите в екологична инфраструктура, като се обърне особено внимание на събирането и пречистването на отпадъчните води, снабдяването с питейна вода и управлението на твърди отпадъци.

                  —

                  Интегриране на изискванията за защита на околната среда в определянето и прилагането на други секторни политики.

            Транспортна политика

                  —

                  Създаване на условия за конкуренция в железопътния сектор, включително създаване на железопътни регулаторни органи и органи по безопасност.

                  —

                  Допълнително сближаване на законодателството с достиженията на правото на Общността в областта на транспорта, най-вече по отношение на техническите стандарти и стандартите за безопасност (включително прилагането на дигитален тахограф), социалните стандарти и либерализацията на пазара.

                  —

                  Изпълнение на ангажиментите, поети по втората преходна фаза на Споразумението за Общо европейско авиационно пространство.

            Енергетика

                  —

                  Ускоряване на реформата на предприятия от енергийния сектор, по-специално в производството на електроенергия и сектора на природния газ, прилагане на планове за действие на автономните единици за преструктуриране на енергийния сектор, разработване и прилагане на паралелни планове за реформа във въгледобивния сектор, определяне на оператор на преносната система и на оператори на разпределителната система в сектора на природния газ, както и развиване на вътрешния пазар на природен газ.

                  —

                  Гарантиране на консолидирана система за регулиране на производството на електроенергия и природен газ, готова да включи други енергийни сектори в съответствие с Договора за енергийната общност и паралелно с това гарантиране, че проблемите на социално уязвими клиенти са взети под внимание.

            Информационно общество и медии

                  —

                  Пълно прилагане на законодателството за публичното радиоразпръскване и завършване на структурната реформа в сектора на публичното радиоразпръскване.

                  —

                  Привеждане на законодателството в съответствие с регулаторната рамка на ЕС за електронните комуникационни мрежи и услуги и гарантиране на неговото въвеждане и прилагане.

                  —

                  Привеждане в съответствие с Европейската конвенция за трансгранична телевизия и Директивата за телевизия без граници.

            Финансов контрол

                  —

                  Прилагане на документа и плана за действие относно вътрешния контрол на публичните финанси.

                  —

                  Укрепване на оперативния и функционалния капацитет, както и на финансовата независимост на върховните сметни палати.

                  —

                  Разработване на процедури и административен капацитет за осигуряване на ефективна защита на финансовите интереси на ЕС.

            Правосъдие, свобода и сигурност
      Визи, граничен контрол, убежище и миграция

                  —

                  Прилагане на политики относно визи, убежище и миграция в съответствие със стандартите на ЕС.

                  —

                  Допълнително подобряване на управлението на границите, като се обърне особено внимание на граничната инфраструктура и надзора на зелена граница.

            Изпиране на пари

                  —

                  Осигуряване на все по-добри резултати в привеждането в действие на законодателството срещу изпирането на пари.

            Наркотици

                  —

                  Осигуряване на правоприлагащите органи на подходящо оборудване за борба с трафика на наркотици. Постигане на задоволително междуведомственото и международно сътрудничество, което да води до значително по-добри резултати в тази област.

            Полиция

                  —

                  Цялостно провеждане на реформата в полицията.

            Борба с организираната престъпност и тероризма

                  —

                  Постигане на значителни резултати в борбата срещу организираната престъпност, всички видове трафик и тероризъм, както и гарантиране на съответното преследване.

            Защита на личните данни

                  —

                  Прилагане на националния закон за защита на личните данни в съответствие с достиженията на правото на Общността и гарантиране на ефективен мониторинг и прилагане.

            4.   ПЛАНИРАНЕ
      Помощта от Общността в рамките на процеса на стабилизиране и асоцииране на държавите от Западните Балкани ще се предоставя съгласно съществуващите финансови инструменти, по-специално Регламент (ЕО) № 1085/2006 (ИПП), а за програмите, приети преди 2007 г., съгласно Регламент (ЕО) № 2666/2000 на Съвета (регламента CARDS) (1). Споразуменията за финансиране служат като правно основание за изпълнението на конкретните програми. Следователно настоящото решение няма да има финансови последствия. Босна и Херцеговина може да получи достъп до финансови средства от многонационални и хоризонтални програми.
      5.   УСЛОВНОСТ
      Помощта за държавите от Западните Балкани зависи от напредъка в изпълнението на критериите от Копенхаген и на конкретните приоритети от настоящото Европейско партньорство. Ако тези условия не бъдат спазени, Съветът може да предприеме съответните мерки съгласно член 21 от Регламент (ЕО) № 1085/2006 или, за програми преди 2007 г., съгласно член 5 от Регламент (ЕО) № 2666/2000. Помощта зависи също така от условията, определени от Съвета в неговите заключения от 29 април 1997 г., по-специално условията по отношение на ангажимента на бенефициерите да провеждат демократични, икономически и институционални реформи. В отделните годишни програми са включени и специфични условия. Решенията за финансиране ще бъдат последвани от подписването на споразумение за финансиране с Босна и Херцеговина.
      6.   МОНИТОРИНГ
      Прегледът на изпълнението на Европейското партньорство ще се извършва посредством механизмите, установени в рамките на Процеса на стабилизиране и асоцииране, и най-вече чрез годишните доклади, които се представят от Комисията.

         (1)  ОВ L 306, 7.12.2000 г., стр. 1. Регламент, последно изменен с Регламент (EО) № 2112/2005 (ОВ L 344, 27.12.2005 г., стр. 23).


title: 2012/261/ЕС: Решение на Европейския парламент и на Съвета от 19 април 2012 година за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2011/006 ES/Comunidad Valenciana — строителство на сгради, подадено от Испания)

text:
               17.5.2012

               BG

               Официален вестник на Европейския съюз

               L 130/21

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 19 април 2012 година
   за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2011/006 ES/Comunidad Valenciana — строителство на сгради, подадено от Испания)
   (2012/261/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията („ЕФПГ“) беше създаден с цел да се оказва допълнителна помощ на работниците, съкратени в резултат на големи структурни промени в моделите на световната търговия вследствие на глобализацията, и да се подпомага тяхното повторно интегриране на пазара на труда.

               (2)

               Обхватът на ЕФПГ беше разширен за заявления, подадени от 1 май 2009 г. нататък, за да се включи помощ за работниците, съкратени като пряка последица от глобалната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на средства от ЕФПГ в рамките на годишен таван от 500 милиона евро.

               (4)

               На 1 юли 2011 г. Испания подаде заявление за мобилизиране на ЕФПГ във връзка със съкращения в 513 предприятия, извършващи дейност в рамките на разделение 41 на NACE Revision 2 („Строителство на сгради“) в региона по NUTS II Comunidad Valenciana (ES52), и представи към него допълнителна информация до 25 ноември 2011 г. Заявлението отговаря на изискванията за определяне на финансовото участие, определени в член 10 от Регламент (ЕО) № 1927/2006. Поради това Комисията предлага да бъдат мобилизирани средства в размер на 1 642 030 EUR.

               (5)

               Поради това ЕФПГ следва да бъде мобилизиран за предоставянето на финансово участие по подаденото от Испания заявление,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2012 г. се мобилизират средства от Европейския фонд за приспособяване към глобализацията за осигуряване на 1 642 030 EUR под формата на бюджетни кредити за поети задължения и на бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 19 април 2012 година.

            За Европейския парламент

            Председател

         M. SCHULZ

            За Съвета

            Председател

         N. WAMMEN

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1


title: Решение (ОВППС) 2017/1428 на Съвета от 4 август 2017 г. в подкрепа на изпълнението на плана за действие от Мапуто за прилагане на Конвенцията от 1997 г. за забрана на използването, складирането, производството и трансфера на противопехотни мини и за тяхното унищожаване

text:
               5.8.2017

               BG

               Официален вестник на Европейския съюз

               L 204/101

         РЕШЕНИЕ (ОВППС) 2017/1428 НА СЪВЕТА
   от 4 август 2017 г.
   в подкрепа на изпълнението на плана за действие от Мапуто за прилагане на Конвенцията от 1997 г. за забрана на използването, складирането, производството и трансфера на противопехотни мини и за тяхното унищожаване
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Европейският съюз следва да работи за постигане на тясно сътрудничество във всички области на международните отношения с оглед на, inter alia, опазване на мира, предотвратяване на конфликти и укрепване на международната сигурност, в съответствие с целите и принципите на Устава на Организацията на обединените нации.

               (2)

               На 12 декември 2003 г. Европейският съвет прие Европейска стратегия за сигурност, в която се определят глобалните предизвикателства и заплахи и се призовава за основан на правила международен ред с ефективно многостранно сътрудничество и добре функциониращи международни институции.

               (3)

               Конвенцията за забрана на използването, складирането, производството и трансфера на противопехотни мини и за тяхното унищожаване („конвенцията“) влезе в сила на 1 март 1999 г. Тя представлява единственият цялостен международен инструмент за разрешаване на всички въпроси, свързани с противопехотните мини, включително тяхното използване, складиране и производство, търговията с тях, операциите за разминиране и помощта за жертвите. От 1 юни 2013 г. всички държави членки са страни по конвенцията, а на 1 септември 2016 г. 162 държави са изразили съгласието си да бъдат обвързани от нея.

               (4)

               На 23 юни 2008 г. Съветът прие Съвместно действие 2008/487/ОВППС (1) в подкрепа на универсализирането и прилагането на конвенцията.

               (5)

               На 3 декември 2009 г. по време на втората конференция за преглед на конвенцията, държавите — страни по конвенцията, приеха плана за действие от Картахена за 2010—2014 г. за универсализирането и прилагането на конвенцията във всичките ѝ аспекти. Те приеха също „Директива на държавите страни по конвенцията за звеното за подпомагане на прилагането на конвенцията“, в която държавите страни по конвенцията изразяват съгласието си звеното за подпомагане на прилагането на конвенцията („ЗПП“) да предоставя консултации и техническа подкрепа на държавите — страни по конвенцията, по въпросите на прилагането и универсализирането на конвенцията, да улеснява комуникацията между държавите — страни по конвенцията, и да насърчава комуникацията и споделянето на информация относно конвенцията, насочени както към държавите, които не са страни по нея, така и към обществеността. На четиринадесетото си заседание през 2015 г. държавите — страни по конвенцията, приеха решение за укрепване на финансовото управление и прозрачността в рамките на ЗПП, в което се излагат условията за предприемане от ЗПП на дейности или проекти, които не фигурират в годишния му бюджет, включително по покана на държавите — страни по конвенцията и на трети страни, които не са подписали конвенцията.

               (6)

               На 13 ноември 2012 г. Съветът прие Решение 2012/700/ОВППС (2) в подкрепа на изпълнението на плана за действие от Картахена за 2010—2014 г.

               (7)

               На третата конференция за преглед на конвенцията, проведена в Мапуто, Мозамбик, през юни 2014 г., държавите — страни по конвенцията, приеха плана за действие от Мапуто, който има за цел да постигне значителен и устойчив напредък в прилаганетона конвенцията в периода преди следващата конференция за преглед (2014—2019 г.), и направиха съвместна декларация да се стремят към постигане на целите на конвенцията „във възможно най-голяма степен до 2025 г.“

               (8)

               В заключенията си от 16 и 17 юни 2014 г. на третата конференция за преглед на конвенцията Съветът на Европейския съюз припомни, че Съюзът е единен в преследването на целите на конвенцията, като всички 28 държави членки, са понастоящем държави — страни по конвенцията, и че Съюзът и неговите държави членки отдавна подкрепят разминирането и унищожаването на запасите от противопехотни мини, както и подпомагането на пострадалите от противопехотни мини. В заключенията беше изтъкната отново безрезервната подкрепа на Съюза за държавите — страни по конвенцията, по отношение на цялостното и ефективно прилагане на конвенцията, както и ангажираността му към насърчаване на универсализирането на конвенцията, осигуряването на ресурси за финансиране на действия, свързани с мините, и предоставянето на конкретно и трайно подпомагане на жертвите на противопехотни мини и на техните семейства и общности,

         ПРИЕ НАСТОЯЩОТО РЕШЕНИЕ:
   Член 1
   1.   За да допринася за сигурността на хората, като подкрепя изпълнението на плана за действие от Мапуто за 2014—2019 г., приет от държавите — страни по конвенцията, на третата конференция за преглед на конвенцията от 1997 г. за забрана на използването, складирането, производството и трансфера на противопехотни мини и за тяхното унищожаване („конвенцията“), в рамките на Европейската стратегия за сигурност и в съответствие с приложимите решения на международната общност, Европейският съюз преследва следните цели:

               а)

               да подкрепя усилията на държавите — страни по конвенцията, за прилагане на аспектите от плана за действие от Мапуто, отнасящи се до разминирането;

               б)

               да подкрепя усилията на държавите — страни по конвенцията, за прилагане на аспектите от плана за действие от Мапуто, отнасящи се до помощта за жертвите;

               в)

               да насърчава универсализирането на конвенцията;

               г)

               да подкрепя усилията на държавите — страни по конвенцията, за прилагане на аспектите от плана за действие от Мапуто, отнасящи се до унищожаването на запасите;

               д)

               да демонстрира постоянната ангажираност на Съюза и неговите държави членки с конвенцията и решимостта им за сътрудничество и оказване на помощ на онези държави, които се нуждаят от подкрепа за изпълнение на ангажиментите си по конвенцията, и да засилва ръководната роля на Съюза за осъществяване на визията на конвенцията за окончателно поставяне на край на страданието и смъртните случаи, причинени от противопехотни мини.

         2.   Всички цели, посочени в параграф 1, се преследват по такъв начин, че да засилят традицията на конвенцията на партньорство и сътрудничество между държавите, неправителствените и други организации, включително представители от засегнатите от мини общности. При проектирането, управлението и изпълнението на всички действия ще се вземат предвид аспектите, свързани с пола и многообразието.
   3.   За постигане на целите, посочени в параграф 1, Съюзът подкрепя следните проекти:

               а)

               разминиране: подкрепа за изпълнение на действие III от плана за действие от Мапуто, включително чрез улесняване и засилване на националното планиране и докладване в не повече от пет засегнати държави — страни по конвенцията, които имат предстоящи срокове за разминиране през 2018, 2019, 2020 г. и след това;

               б)

               помощ за жертвите: подкрепа за изпълнение на действията за помощ на жертвите от плана за действие от Мапуто в не повече от пет засегнати държави — страни по конвенцията. Проектът ще подпомага държавите — страни по конвенцията да включат аспектите от плана за действие от Мапуто, отнасящи се до помощта за жертвите, в рамките на интегрирана политика, свързана с националните политики в областта на правата на човека и правата на хората с увреждания. Проектът има за цел да даде възможност на жертвите да вземат активно участие в собственото си развитие;

               в)

               с цел насърчаване на универсализирането на конвенцията, проектът ще окаже подкрепа на председателството на конвенцията и на специална група на високо равнище за привличане за участие на високо равнище на държави, които не са страни по конвенцията. Ще бъде допълнително развито проучването относно граничната сигурност, предприето съгласно решение 2012/700/ОВППС;

               г)

               унищожаване на запасите: подкрепа за изпълнение на действията за унищожаване на запасите от плана за действие от Мапуто;

               д)

               с цел да се демонстрира ангажираността на Съюза и да се гарантира нейната видимост, ще се организира събитие за първоначално популяризиране на настоящото решение и подкрепата на Съюза за борба срещу мините като цяло, както и заключително събитие с цел популяризиране на дейностите, предвидени в настоящото решение, и резултатите от тях, като по този начин се подчертае приносът на Съюза.

         4.   За изпълнение на целите, посочени в параграф 1, в приложението към настоящия документ е представено подробно описание на мерките, които ще бъдат предприети.
   Член 2
   1.   Върховният представител на Съюза по въпросите на външните работи и политиката на сигурност („върховният представител“) отговаря за изпълнението на настоящото решение.
   2.   Техническото изпълнение на проектите, посочени в член 1, параграф 3, се възлага на ЗПП, представлявано от Женевския международен център за хуманитарно разминиране.
   3.   ЗПП изпълнява тези задачи под ръководството на върховния представител. За тази цел върховният представител постига необходимите договорености с Женевския международен център за хуманитарно разминиране.
   Член 3
   1.   Референтната сума за изпълнението на мерките, посочени в член 1, параграф 3, възлиза на 2 303 274,47 EUR.
   2.   Разходите, финансирани чрез сумата, посочена в параграф 1, се управляват в съответствие с процедурите и правилата, приложими към общия бюджет на Съюза.
   3.   Комисията упражнява надзор върху правилното управление на разходите, посочени в параграф 1. За целта тя сключва споразумение за финансиране с Женевския международен център за хуманитарно разминиране, в което се предвижда ЗПП да осигурява видимост на приноса на Съюза, съответстваща на неговия размер.
   4.   Комисията се стреми да сключи споразумението за финансиране, посочено в параграф 3, във възможно най-кратък срок след влизането в сила на настоящото решение. Тя информира Съвета за всякакви трудности, възникнали по време на този процес, и за датата на сключване на споразумението за финансиране.
   5.   ЗПП изпълнява задачите, посочени в член 2 в съответствие с решението за укрепване на финансовото управление и прозрачността в рамките на ЗПП, взето на Четиринадесетата среща на държавите — страни по конвенцията през 2015 г. (3).
   Член 4
   Върховният представител докладва на Съвета за изпълнението на настоящото решение въз основа на редовни доклади, изготвяни от ЗПП. Тези доклади служат за основа на оценката от страна на Съвета. Комисията предоставя информация по финансовите аспекти на изпълнението на настоящото решение.
   Член 5
   Настоящото решение влиза в сила в деня на приемането му.
   Срокът му на действие изтича 36 месеца след датата на сключване на финансовото споразумение, посочено в член 3, параграф 3, или шест месеца след датата на неговото приемане, ако през този период не е сключено финансово споразумение.

      Съставено в Брюксел на 4 август 2017 година.

            За Съвета

            Председател

         M. MAASIKAS

      (1)  Съвместно действие 2008/487/ОВППС на Съвета от 23 юни 2008 г. в подкрепа на универсализирането и прилагането на Конвенцията от 1997 г. за забрана на използването, складирането, производството и трансфера на противопехотни мини и за тяхното унищожаване в рамките на Европейската стратегия за сигурност (ОВ L 165, 26.6.2008 г., стр. 41).

      (2)  Решение 2012/700/ОВППС на Съвета от 13 ноември 2012 г. в рамките на Европейската стратегия за сигурност в подкрепа на изпълнението на Плана за действие от Картахена за 2010—2014 г., приет от държавите — страни по Конвенцията от 1997 г. за забрана на използването, складирането, производството и трансфера на противопехотни мини и за тяхното унищожаване (ОВ L 314, 14.11.2012 г., стр. 40).

      (3)  APLC/MSP.14/2015/L.1 — http://www.apminebanconvention.org/fileadmin/APMBC/MSP/14MSP/ISU_Financing_Decision_Draft_30Nov2015.pdf

      ПРИЛОЖЕНИЕ
      1.   Цел
      Да се допринася за сигурността на хората, като се подкрепя изпълнението на плана за действие от Мапуто за 2014—2019 г., приет от държавите — страни по конвенцията, на третата конференция за преглед на Конвенцията от 1997 г. за забрана на използването, складирането, производството и трансфера на противопехотни мини и за тяхното унищожаване („конвенцията“), в рамките на Европейската стратегия за сигурност и в съответствие с приложимите решения на международната общност.
      2.   Описание на проектите
      2.1.   Разминиране: подкрепа за изпълнение на действие III от плана за действие от Мапуто, включително национално планиране и докладване, в не повече от пет засегнати държави — страни по конвенцията
      2.1.1.   Цел на проекта
      На не повече от пет държави — страни по конвенцията, се оказва подкрепа при прилагането на аспектите от плана за действие от Мапуто, отнасящи се до разминирането.
      2.1.2.   Описание на проекта:

                  —

                  ЗПП ще оказва подкрепа на не повече от пет държави — страни по конвенцията, за улесняване на националните диалози със заинтересовани участници. Допустимите държави — страни по конвенцията, имат предстоящи срокове за разминиране през 2018, 2019, 2020 г. и след това. Комитетът на конвенцията по прилагане на член 5 ще участва в избора на бенефициерите, държави — страни по конвенцията,

                  —

                  националните диалози със заинтересовани участници ще бъдат улеснени от ЗПП, в сътрудничество със заинтересованите участници, например имащи отношение държавни служители, представители на засегнатите от мини групи от населението, донори в областта на действията, свързани с мините, включително имащи отношение образувания на Съюза, организации за разминиране, Международната кампания за забрана на мините („МКЗМ“), агенции на ООН и Женевския международен център за хуманитарно разминиране. Тези ключови участници ще се включват по целесъобразност пряко в изпълнението на проекта при условия, които предстои да бъдат разработени в оценката на въздействието върху бюджета. Вследствие на диалозите ще бъде изготвен подробен заключителен документ, акцентиращ върху географски обособена информация за оставащите райони, които се нуждаят от проучване и разминиране, методики за разрешаване на проблемите в тези райони и на предизвикателствата при изпълнението на задълженията за разминиране, препоръки за преодоляване на тези предизвикателства, както и основни етапи за разрешаване на набелязаните предизвикателства. Националните диалози със заинтересовани участници ще вземат предвид свързаните с пола и многообразието аспекти на разминирането на равнище проектиране, управление и изпълнение,

                  —

                  последващи действия ще се предприемат в не повече от пет случая в отговор на препоръките, съдържащи се в заключителните документи. Тези последващи действия ще осигурят допълнителна техническа подкрепа от ЗПП, например разработване/актуализиране на национални планове за действия за разминиране, изготвяне на проектно предложение или предложения и други.

            2.1.3.   Резултати от проекта:

                  —

                  вследствие на диалозите със заинтересовани участници ще бъде изготвен подробен заключителен документ, който посочва оставащите предизвикателства, с цели, срокове и препоръки за по-нататъшни действия,

                  —

                  държавите — страни по конвенцията, избрани за националните диалози със заинтересовани участници ще могат да представят ясно степента на прилагане на конвенцията и на изпълнение на плана за действие от Мапуто, както и да подобрят годишните си доклади до държавите — страни по конвенцията, относно изпълнението на задълженията си до крайния им срок,

                  —

                  избраните държави ще развият практики при създаването и насърчаването на партньорства, включително с донори и организации за разминиране, за да се гарантира, че те оказват подкрепа за изпълнение на задълженията им във възможно най-кратък срок,

                  —

                  избраните държави ще могат да изразяват по-добре намеренията си за изпълнение на ангажиментите по плана за действие от Мапуто и нуждите си от подкрепа, например разработване и актуализиране на национални планове за действия за разминиране, изготвяне на проектни предложения.

            2.1.4.   Бенефициери:

                  —

                  държавите — страни по конвенцията, които са в процес на изпълнение на произтичащите си от конвенцията задължения по разминиране,

                  —

                  жени, момичета, момчета и мъже, чийто живот е засегнат от наличието или предполагаемото наличие на противопехотни мини, както и техните семейства и общности,

                  —

                  национални експерти, работещи по въпроси, имащи отношение към разминирането,

                  —

                  държави и организации, подкрепящи усилията за разминиране.

            2.2.   Помощ за жертвите: подкрепа за изпълнение на действията за помощ за жертвите от плана за действие от Мапуто в не повече от пет засегнати държави — страни по конвенцията
      2.2.1.   Цел на проекта
      В плана за действие от Мапуто се посочва, че помощта за жертвите следва да бъде интегрирана в по-широките национални политики, планове и правни рамки, свързани с правата на хората с увреждания, здравеопазването, образованието, заетостта, развитието и намаляването на бедността. Проектът ще подпомага не повече от пет държави — страни по конвенцията да включат аспектите от плана за действие от Мапуто, отнасящи се до помощта за жертвите, в по-широкия контекст на националните политики в областта на правата на човека и правата на хората с увреждания. Проектът има за цел да даде възможност на лицата, ранени от мини или други взривни военни остатъци, оцелелите лица, непреките жертви като членове на семействата на загинали от противопехотни мини лица и хората, живеещи в засегнати от мини райони, да бъдат активни участници в собственото си развитие. Националните диалози със заинтересовани участници ще вземат предвид свързаните с пола и многообразието аспекти на разминирането.
      2.2.2.   Описание на проекта:

                  —

                  ЗПП ще оказва подкрепа на не повече от пет засегнати държави — страни по конвенцията, за организиране на национален диалог със заинтересовани участници в държавите — страни по конвенцията, които:

                              а)

                              са се ангажирали в малка степен с помощта за жертвите и следователно биха имали полза от стимул да започнат да правят това; или

                              б)

                              са ангажирани в усилията за осъществяване на свързаните с помощта за жертвите действия от плана за действие от Мапуто и биха имали полза от националния диалог за насърчаване изпълнението тези усилия.

                        Комитетът на конвенцията по помощ за жертвите ще участва в избора на бенефициерите, държави — страни по конвенцията,

                  —

                  ЗПП ще улеснява националните диалози със заинтересовани участници в сътрудничество с ключови участници, напр. имащи отношение държавни служители, донори, включително съответни образувания на Съюза, агенции на ООН, Службата на върховния комисар по правата на човека на ООН („СВКПЧ“), Международната кампания за забрана на мините и Коалицията срещу касетъчните боеприпаси („МКЗМ — ККБ“) и организации на хората с увреждания. Като резултат от националните диалози със заинтересованите участници и след консултации със заинтересованите лица, ще бъде изготвен и подробен заключителен документ, в който ще се посочват предизвикателствата и пропуските в изпълнението на ангажиментите от плана за действие от Мапуто във връзка с помощта за жертвите, ще се отправят препоръки за преодоляването им и ще бъдат набелязани цели,

                  —

                  последващи действия ще се предприемат в не повече от пет случая в отговор на препоръките, съдържащи се в документите за резултатите. Тези последващи действия могат да включват предоставянето на допълнителна техническа подкрепа от ЗПП, например за преработване на националните планове, изготвяне на проектно предложение или предложения и други,

                  —

                  Решение 2012/700/ОВППС оказа подкрепа за световната конференция „Мостове между светове“, проведена в Меделин, Колумбия, през април 2014 г., чиято цел беше постигане на напредък в разбирането на международната общност за мястото на помощта за жертвите в по-широк контекст. Като последващи действия настоящото решение ще позволи провеждането на международна конференция за национални експерти, която ще бъде организирана от ЗПП, в сътрудничество с ключови участници като СВКПЧ, съответните образувания на Съюза и МКЗМ — ККБ и организации на хората с увреждания, с цел проучване на предизвикателствата и добрите практики в областта на интегрирането на помощта за жертвите в по-широкия контекст на уврежданията и развитието на национално равнище. По-специално, международната конференция ще има за цел засилване на връзките с усилията за прилагане на Конвенцията за правата на хората с увреждания („КПХУ“) и процесите на планиране за постигане на целите за устойчиво развитие. Международната конференция ще се опира на работата на комитета по помощ за жертвите към Конвенцията за забрана на противопехотните мини и на представители на други заинтересовани органи, като координаторите по помощ за жертвите към Конвенцията по касетъчните боеприпаси („CCM“) и Протокол V относно взривните военни остатъци към Конвенцията за забрани или ограничения върху използването на определени конвенционални оръжия, които може да се смятат за прекомерно нараняващи или за имащи неизбирателни действия („CCW“).

            2.2.3.   Резултати от проекта:

                  —

                  вследствие на националните диалози със заинтересовани участници ще бъде изготвен подробен заключителен документ, в който ще се посочат предизвикателствата и пропуските и на целевите държави ще бъдат представени препоръки и конкретни мерки, които те могат да предприемат, за да се справят с набелязаните предизвикателства при изпълнението на ангажиментите от плана за действие от Мапуто във връзка с помощта за жертвите,

                  —

                  заключителният документ ще окаже подкрепа за разработването на национални политики и ще улесни диалога и сътрудничеството с донорите и изпълнителните агенции,

                  —

                  последващите действия в не повече от пет държави в подкрепа на усилията за справяне с предизвикателствата и пропуските, установени по време на националните диалози със заинтересовани участници, ще доведат до увеличаване на капацитета на държавата да изпълнява ангажиментите си от плана за действие от Мапуто, например преразглеждане на националните планове, изготвяне на проектно предложение или предложения,

                  —

                  националните диалози със заинтересовани участници ще предоставят информация за усилията на световно равнище и за най-добрите практики за посрещане на потребностите и гарантиране правата на оцелелите лица чрез по-широки рамки,

                  —

                  целевите държави ще могат да представят по-добре степента на изпълнение на плана за действие от Мапуто и да докладват за плановете си във връзка с изпълнението,

                  —

                  националните експерти, участващи в международната конференция, ще придобият по-добро разбиране за мястото на помощта за жертвите в усилията за прилагане на КПХУ и процесите на планиране за постигане на целите за устойчиво развитие на ООН.

            2.2.4.   Бенефициери:

                  —

                  държави — страни по конвенцията, които са посочили, че поемат отговорност за значителен брой оцелели жертви на противопехотни мини,

                  —

                  жени, момичета, момчета и мъже, станали жертва на противопехотни мини и други взривни военни остатъци, както и техните семейства и общности,

                  —

                  национални експерти, работещи по въпроси, имащи отношение към помощта за жертвите.

            2.3.   Универсализиране на Конвенцията
      2.3.1.   Цел на проекта
      С цел постигане на напредък при универсализирането на конвенцията, решението ще окаже подкрепа на председателството на конвенцията и на специална група на високо равнище за привличане за участие на високо равнище на държави, които не са страни по конвенцията. При този процес се определят и преодоляват пречките пред зачитането на конвенцията и се придобива актуална информация за степента на ратифициране и присъединяване.
      2.3.2.   Описание на проекта:

                  —

                  специална група на високо равнище по въпросите на универсализирането на конвенцията ще получи подкрепа от ЗПП, в това число подкрепа от високопоставени личности, които да ангажират ръководителите на не повече от пет държави, които не са страни по конвенцията, за участие на равнище министри или по-високо равнище във връзка с присъединяването към конвенцията и/или зачитането на конвенцията и нейните норми,

                  —

                  ще се търси актуализирана информация от първа ръка относно пречки за присъединяване от държави, които не са страни по конвенцията, с оглед на това информацията да допринесе за съществените документи, подготвяни за четвъртата конференция за преглед през 2019 г., включително чрез цялостен доклад относно постигнатия напредък за универсализирането на конвенцията и нейните норми, както и полето за действие за по-нататъшен напредък,

                  —

                  ще бъде допълнително раширено проучването относно граничната сигурност, предприето в рамките на решение 2012/700/ОВППС, в сътрудничество с партньори като Женевския център за политика на сигурност или Женевския център за демократичен контрол на въоръжените сили, за да се получи инструмент за универсализиране, насочен към държавите, които все още смятат противопехотните мини за незаменимо средство за сигурността по границите.

            2.3.3.   Резултати от проекта:

                  —

                  не повече от пет държави, които не са страни по конвенцията, ще бъдат ангажирани за участие на равнище министри или по-високо равнище във връзка със зачитането на конвенцията,

                  —

                  ще се получава актуална информация за политиките на държавите, които не са страни по конвенцията, относно противопехотните мини. Тази информация ще бъде използвана за изготвянето на съществен документ за четвъртата конференция за преглед, включително чрез цялостен доклад относно постигнатия напредък по отношение на постигането на целите за универсализиране на конвенцията, както и полето за действие за по-нататъшен напредък,

                  —

                  ще бъде съживено застъпничеството от страна на държавите — страни по конвенцията и неправителствените организации въз основа на последващите действия, произтичащи от посещенията на специалната група на високо равнище,

                  —

                  усъвършенстваните знания ще се натрупват и поместват в публикация, в която ще се разглеждат възприеманите като най-често срещани пречки пред присъединяването към конвенцията и която може да се използва в подкрепа на усилията за универсализиране,

                  —

                  участващите в проекта държави, които не са страни по конвенцията, ще постигнат напредък в посока на присъединяването към конвенцията и/или възприемането на нейните норми.

            2.3.4.   Бенефициери:

                  —

                  държави, различни от държавите — страни по конвенцията, които все още не са ратифицирали, одобрили, приели или не са се присъединили към конвенцията,

                  —

                  държави — страни по конвенцията, и неправителствени и международни организации, участващи в усилията за насърчаване на универсализирането на конвенцията.

            2.4.   Унищожаване на запасите: подкрепа за изпълнение на действията за унищожаване на запасите от плана за действие от Мапуто
      2.4.1.   Цел на проекта
      Подкрепа на държавите — страни по конвенцията, които са сигнализирали за трудности при изпълнени на произтичащите от конвенцията задължения за унищожаване на запасите.
      2.4.2.   Описание на проекта
      ЗПП ще участва с цел установяване на основните предизвикателства и евентуалните решения за довеждане докрай на усилията за унищожаване на запасите в държави с предстоящи крайни срокове за унищожаване на запасите си или които са пропуснали тези срокове.
      2.4.3.   Резултати от проекта
      Ще бъдат придобити усъвършенствани знания за степента и предизвикателствата за довеждане докрай на усилията за унищожаване на запасите.
      2.4.4.   Бенефициери
      Държавите — страни по конвенцията, които са в процес на изпълнение на произтичащите от конвенцията задължения по унищожаване на запасите.
      2.5.   Демонстриране на ангажираността на Европейския съюз
      2.5.1.   Цел на проекта
      Да се демонстрира постоянната ангажираност на Съюза и неговите държави членки с Конвенцията и изпълнението на плана за действие от Мапуто, както и подкрепата им за държавите — страни по конвенцията, в процеса на изпълнение на основните задължения по конвенцията.
      2.5.2.   Описание на проекта:

                  —

                  ще се организира събитие за започване на популяризиране на настоящото решение и подкрепата на Съюза за борба срещу мините като цяло, както и заключително събитие с цел огласяване на дейностите, предвидени в настоящото решение, и резултатите от тях, като по този начин се подчертае приносът на Съюза,

                  —

                  комуникацията във връзка с дейностите по решението и ангажираността на Съюза с прилагането на конвенцията ще бъде подчертавана през целия срок на изпълнение на решението чрез уебсайта на конвенцията, платформите на социалните медии и националната и международната преса,

                  —

                  комуникационни материали, например постери, реклами, видео и рекламни материали и други, ще бъдат придобити и предоставени на разположение на ангажираните заинтересовани участници и партньори.

            2.5.3.   Резултати от проекта:

                  —

                  служителите на Съюза и неговите държави членки ще бъдат информирани за настоящото решение и за това как то може да има връзка с тяхната работа,

                  —

                  ще бъде поставена в центъра на вниманието ангажираността на Съюза с конвенцията и борбата срещу мините като цяло по отношение на държавите — страни по конвенцията, и публиката в целия свят, интересуваща се от сигурността на хората като цяло,

                  —

                  ще се повиши информираността за целите на конвенцията и плана за действие от Мапуто.


title: Council Decision of 20 July 1992 concerning the conclusion of the International Natural Rubber Agreement, 1987

text:
Важна правна забележка

|

31992D0396

Официален вестник n° L 219 , 04/08/1992 стр. 0056 - 0056 специално финландско издание: глава 11 том 19 стр. 0246  специално шведско издание: глава 11 том 19 стр. 0246  специално чешко издание глава 11 том 18 стр. 188  - 188 специално испанско издание глава 11 том 18 стр. 188  - 188 специално унгарско издание глава 11 том 18 стр. 188  - 188 специално литвийско издание глава 11 том 18 стр. 188  - 188 LV.ES глава 11 том 18 стр. 188  - 188 MT.ES глава 11 том 18 стр. 188  - 188 PL.ES глава 11 том 18 стр. 188  - 188 SK.ES глава 11 том 18 стр. 188  - 188 специално словенско издание глава 11 том 18 стр. 188  - 188

		19920720Решение на Съветаот 20 юли 1992 годиназа сключване на Международното споразумение за естествения каучук от 1987 година(92/396/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално членове 113 и 116 от него,като взе предвид предложението на Комисията,като има предвид, че Международното споразумение за естествения каучук от 1987 г., договорено в контекста на интегрираната Програма за стоки (Резолюция 93 (IV), приета на Четвъртата конференция на ООН за търговия и развитие), временно влезе в сила на 29 декември 1988 г.;като има предвид, че Общността и повечето от нейните държави-членки нотифицираха временното прилагане на споразумението на 22 декември 1988 г.;като има предвид, че целта на Международното споразумение за естествения каучук от 1987 г. е, inter alia, да допринесе за стабилизирането на цената на естествения каучук, без да нарушава дългосрочните пазарни тенденции, и да постигне балансирано нарастване на предлагането и търсенето на този продукт;като има предвид, че за да може членките, които са осъществили временно прилагане, да ратифицират, приемат или одобрят споразумението, Международният съвет за естествен каучук е удължил срока за депозиране на тези инструменти до 31 декември 1992 г.;като има предвид, че държавите-членки са заявили своето намерение да прилагат споразумението;като има предвид, че споразумението трябва да бъде одобрено;като има предвид, че Общността и нейните държави-членки трябва едновременно да уведомят генералния секретар на Организацията на обединените нации за приемането на споразумението от тяхна страна,РЕШИ:Член 1Международното споразумение за естествения каучук от 1987 г. се одобрява от името на Европейската икономическа общност.Европейската икономическа общност и нейните държави-членки следва да депозират едновременно, най-късно до 31 декември 1992 г., техните инструменти за ратификация, приемане и одобрение при генералния секретар на Организацията на обединените нации.Текстът на споразумението е приложен към Решение 88/107/ЕИО [1].Член 2Председателят на Съвета е оправомощен да посочи лица, упълномощени да депозират инструмента за одобрение от името на Общността.Съставено в Брюксел на 20 юли 1992 година.За СъветаПредседателD. Hurd[1] ОВ L 58, 3.3.1988 г., стр. 18.--------------------------------------------------